A BIZOTTSÁG HATÁROZATA
(2004. október 22.)
az egyes, Hollandia természetvédelmi területein tartott szarvasmarhák füljelzői rögzítésére meghatározott maximális időtartam meghosszabbításáról
(az értesítés a B(2004) 4013. számú dokumentummal történt)
(csak a holland nyelvű szöveg hiteles)
(EGT vonatkozású szöveg)
(2004/764/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a szarvasmarhák azonosítási és nyilvántartási rendszerének létrehozásáról, továbbá a marhahús és marhahústermékek címkézéséről, valamint a 820/97/EK tanácsi rendelet hatályon kívül helyezéséről szóló, 2000. július 17-i 1760/2000/EK európai parlamenti és tanácsi rendeletre (1) és különösen annak 4. cikke (2) bekezdésére,
tekintettel a Hollandia által benyújtott kérelemre,
mivel:
(1)
Hollandia gyakorlati nehézségekre hivatkozva a természetvédelmi területein tartott szarvasmarhák füljelzői rögzítésére meghatározott maximális időtartam tizenkét hónapra való meghosszabbítását kérelmezte.
(2)
Az érintett állatokat elsősorban természet- és tájvédelmi célból tartják, nem termelőállományként. Tartásuk szabad és külterjes; a borjak mindig az anyatehén közelében tartózkodnak.
(3)
Indokolt figyelembe venni a holland kérelmet, feltéve, hogy a füljelzők rögzítésére meghatározott maximális időtartam meghosszabbítása nem befolyásolja a holland szarvasmarha-adatbázis által szolgáltatott információk minőségét, valamint hogy a füljelzővel el nem látott szarvasmarhák tartási helye nem változik.
(4)
Azon állatok esetében, amelyeket hat hónapos korukig nem láttak el füljelzővel, az anyatehén azonosságát DNS-vizsgálattal kell igazolni. Figyelembe véve ezt a kiegészítő garanciát, a füljelzők rögzítésére meghatározott maximális időtartam nem haladhatja meg a tizenkét hónapot.
(5)
Ez a mentesítés szigorúan korlátozott számú gazdaságra vonatkozik, amelyek mint természetvédelmi területek külön-külön felhatalmazást kaptak erre, és minderről a Bizottság tájékoztatást kapott.
(6)
A holland hatóságok kezeskednek arról, hogy ezt a mentességet nem terjesztik ki a szarvasmarhák azonosítási és nyilvántartási rendszerére.
(7)
Az e rendeletben előírt rendelkezések összhangban vannak az Európai Mezőgazdasági Orientációs és Garanciaalap véleményével,
ELFOGADTA EZT A HATÁROZATOT:
1. cikk
Hollandia tizenkét hónapra meghosszabbíthatja az egyes természetvédelmi területein tartott szarvasmarhák füljelzői rögzítésére az 1760/2000/EK rendelet 4. cikke (2) bekezdése által meghatározott maximális időtartamot, feltéve, hogy az e határozatban megjelölt összes feltételt teljesíti.
Ez a meghosszabbítás nem befolyásolja a számítógépes szarvasmarha-adatbázis által szolgáltatott információk minőségét.
2. cikk
(1) Az 1. cikkben tárgyalt meghosszabbítás engedélyezésére akkor adódik lehetőség, amennyiben a (2)-(5) bekezdésben megjelölt feltételek mindegyike teljesül.
(2) Az állatoknak a 3. cikkel összhangban egy, az illetékes hatóság által jóváhagyott természetvédelmi területen kell születniük.
(3) Az 1760/2000/EK rendelet 7. cikke (1) bekezdésével összhangban minden borjú születését a Hollandia által megszabott időszakon belül be kell jelenteni az illetékes hatóságnak.
(4) A füljelzők rögzítésének a borjak tizenkét hónapos koráig meg kell történnie.
(5) Semmilyen körülmények között sem hagyhatja el állat a természetvédelmi területet a füljelző előzetes rögzítése nélkül.
(6) Azon állatok esetében, amelyeket hat hónapos koruknál később látnak el füljelzővel, az anyatehén azonosságát DNS-vizsgálattal kell igazolni a füljelző rögzítésekor.
3. cikk
(1) Az illetékes hatóság kiterjesztheti e határozat érvényességét egyes természetvédelmi területekre, amennyiben azok megfelelnek az alábbi feltételeknek:
a)
A természetvédelmi terület olyan gazdaság, ahol az állatokat elsősorban természet- és tájvédelmi célból tartják.
b)
A természetvédelmi terület legalább 100 hektáros.
c)
Az effektív állománysűrűség éves átlagban, hektáronként maximum 0,5 állat, a tizenkét hónapot betöltött példányokat figyelembe véve.
d)
Az állatok tartása szabad és teljesen külterjes rendszerű, a borjak mindig az anyatehén közelében tartózkodnak.
(2) A számítógépes szarvasmarha-adatbázis nyilvántartásában egyértelműen meg kell jelölni a gazdaság státuszát: jóváhagyott természetvédelmi terület meghosszabbított füljelző-rögzítési időszakkal.
(3) Az illetékes hatóság eljuttatja a Bizottsághoz azoknak a természetvédelmi területeknek a listáját, amelyek az (1) bekezdés értelmében jóváhagyást kaptak.
4. cikk
Ennek a határozatnak Holland Királyság a címzettje.
Kelt Brüsszelben, 2004. október 22-én.